Óprúttinn aðili braut upp peningakassa við sjóböðin á Hauganesi og tók þann pening sem þar hafði safnast . Við ströndina á Hauganesi hafa verið settir þrír heitir pottar og sturtuaðstaða fyrir gesti . Þar er gestum bent á að borga litla upphæð til að styrkja verkefnið . Elvar Reykjalín er einn af þeim sem sér um aðstöðuna en hann segir á Facebook síðu sinni í dag að mörg ár taki að borga hana upp með þeim litla pening sem safnist í kassann . Elvar ávarpar þjófinn og biður hann um að heyra í sér svo hægt sé að klára málið í vinsemd . „ Vissir þú að það kostaði okkur mikinn pening og mikla vinnu að gera þessa aðstöðu sem svo margir hafa notið og glaðst í . Það er ekki fallegt að stela og skemma og kannski ertu með smá samviskubit út af þessu því þú hefur örugglega gert þetta í einhverri fljótfærni , ” skrifar Elvar . Ég hvet þig til að heyra í mér og við klárum þetta mál í vinsemd og tökum svo smá knús og verðum perluvinir á eftir . Þetta fer ekkert lengra og þú ert alltaf velkominn í pottana ljúfurinn .